Aalborg Håndbold spiller torsdag aften ottendelsfinale i Champions League, og selvom man kunne blive narret til at tro, at det var et opgør i HTH-ligaen, så er det altså ikke tilfældet, selvom modstanderen er ligarivalerne fra GOG. Det fik også landsholdsprofilen, Henrik Møllgaard til at kalde kampen usexet. Han kan dog se frem til fuld tid i det "usexede" opgør. Aalborg Håndbold ville ikke ud med hvem der var og ikke var klar af de mange skadede profiler. Nu står det klart at Felix Claar og Aron Pálmarsson, der måtte udgå i lørdagens opgør mod Mors-Thy stadig mangler. - Vi har stadig nogle ubekendte, men lige nu knokler vi med de ressourcer, vi har, og forsøger at få folk tilbage, pointerede cheftræner Stefan Madsen til onsdagens træning til TV2 Nord. Derudover sidder Lukas Sandell, Jesper Nielsen og Martin Larsen fortsat ude. Dog har Buster Juul fundet vejen tilbage til truppen, og dermed kan han gøre comeback efter en lang skadesperiode. De mange skader er også til at se på aalborgensernes holdopstilloing. Her er der nemlig fire relativt ukendte ansigter med i truppen. Blandt andet 19-årige Marius Munk, der dog allerede har fået sin debut i HTH-ligaen. - Skadesituationen er jo eskaleret en smule hos os, så dem, der skal ind og klare det i morgen, er jo også folk, der til daglig har vagter i XL-byg i Hals og er lærevikarer, så der er jo ikke meget europæisk erfaring på de der drenge, fortalte Henrik Møllgaard til TV2 Nord onsdag.

Opsummering:
Fløjspilleren Buster Juul foran sit comeback.